*Tämä artikkeli käsittelee Lotus-nimeä vuosina 2012–2015 kantanutta F1 -tallia, joka korvasi entisen Renault F1-tallin. Artikkeli Caterham F1 Team käsittelee vuosina 2010–2011 Team Lotus -nimellä toiminutta tallia. Sivu Team Lotus käsittelee vuosina 1958–1994 toiminutta tallia.*

**Lotus F1 Team** oli brittiläinen Formula 1 -talli.

Talli kilpaili vuodet 2012–2015 Renault F1 -tallin tilalla. Tallin päämaja sijaitsi Renault’n vanhalla tehtaalla Englannissa Enstonessa. Tallin omisti luxemburgilainen yhtiö Genii Capital. Huhtikuussa 2012 uutisoitiin Lotuksen purkavan sopimuksen tallin pääsponsori Lotus Carsin kanssa. Vaikka urheiluautoja valmistava Group Lotus ei toiminut enää tallin tukijana, tallin nimi pysyi Lotuksena.

Lotuksen autojen pääväreiksi otettiin jo Lotus Renault’n aikana musta ja kulta, jotka olivat myös sarjassa aiemmin toimineen Team Lotuksen autojen värit 1970- ja 1980-luvuilla. Näin Lotus F1 Team pyrittiin brändäämään menestyneen tallin perinteen jatkajaksi erotuksena kaudella 2011 nimellä Team Lotus kilpailleesta, tummanvihreää väritystä käyttäneestä Caterhamista.

Lotus-tallilla oli lähes koko olemassa olon aikansa isoja talousvaikeuksia. Muun muassa kaudella 2013 talli ei pystynyt edes maksamaan palkkaa heidän silloiselle kilpakuljettajalleen Kimi Räikköselle, joka sai vasta vuotta myöhemmin tallilta palkkarahansa. Lisäksi Lotus-tallin työntekijät jäivät ilman palkkaa koska tallilla oli kertynyt velkaa maksamattomien laskujen vuoksi. Kauden 2015 Japanin GP:n viikonloppuna Lotus ei päässyt omiin tiloihinsa laskujen erääntymisen takia. Työntekijät joutuivat kiertämään varikolla löytääkseen ruokaa, kahvia ja ylipäänsä tilat taukoja varten.

Kehnosta taloustilanteestaan huolimatta talli menestyi ensimmäisinä vuosinaan urheilullisessa mielessä hyvin. Kausilla 2012 ja 2013 Lotuksen kuljettajat Kimi Räikkönen ja Romain Grosjean pystyivät kilpailemaan voitoista. Talli saavuttikin kahdella ensimmäisellä kaudellaan 24 palkintokorokesijoitusta ja kaksi GP-voittoa, kun Kimi Räikkönen selviytyi voittajaksi Abu Dhabissa 2012 ja Australiassa 2013. Räikkönen teki myös Lotuksella F1-sarjan ennätyksen ajamalla pisteille 27 peräkkäisessä kilpailussa. Kahdella ensimmäisellä kaudellaan talli sijoittui valmistajien MM-sarjassa neljänneksi Red Bullin, Ferrarin ja Mercedeksen jälkeen, jääden kokonaan pisteittä vain yhdessä osakilpailussa. Kuljettajien MM-sarjassa tallin paras sijoitus oli Räikkösen kauden 2012 kolmas sija. Räikkösen siirryttyä Ferrarille kaudelle 2014 ja talousvaikeuksien nostaessa päätään tallin menestys kuitenkin taittui ja kahdella viimeisellä kaudellaan talli saavutti enää yhden palkintokorokesijan.

Heikki Kovalainen ajoi uransa viimeiset F1-osakilpailut Lotuksella kaudella 2013 Kimi Räikkösen jouduttua selkäleikkaukseen. Caterham-tallin varakuljettajana toiminut Kovalainen ajoi USA:n ja Brasilian osakilpailuissa maaliin sijalla 14, mitä pidettiin heikkona suorituksena etenkin tallitoveri Grosjeanin ajettua USA:ssa toiseksi. Urakehityksessään laskusuunnassa olleen Kovalaisen suoritukset vaikuttivat hänen F1-uransa päättymiseen.

Marraskuussa 2015 Renault ilmoitti ostavansa pitkään talousvaikeuksissa olleen Lotus-tallin. Renault palasi F1-sarjaan omalla autollaan kaudella 2016.

Historia
--------

### Kausi 2012

Räikkönen Malesiassa 2012.
Kaudella 2012 tallissa kilpailivat paluun tehneet Kimi Räikkönen ja Romain Grosjean. Räikkösen sopimus tallin kanssa on kaksivuotinen. Talli julkisti kauden autonsa Espanjan Jerezin moottoriradalla 5. helmikuuta. Auton nimettiin E20:ksi. Lotus-talli osoitti Jerezin ja Barcelonan testeissä olevansa vahvassa iskussa. Räikkönen oli nopein heti Jerezin talvitestien ensimmäisenä päivänä. Lotus-talli joutui jättämään ensimmäisen testiviikon Barcelonassa väliin, kun Lotuksen auton rungosta löytyi vika heti ensimmäisenä päivänä ja auto piti viedä takaisin tallin päämajaan korjattavaksi. Alkuun kolmen testipäivän hukkaamisen pelättiin olevan tallille kova takaisku, mutta Barcelonan toisella testiviikolla Grosjean oli kaksi ensimmäistä päivää nopein kuljettaja ja Räikkönen oli nopein talvitestien päätöspäivänä.

Kauden avanneen Australian GP:n aika-ajoissa talli aloitti lupauksia herättävästi, kun Räikkösen tallikaveri Romain Grosjean ajoi kolmanteen lähtöruutuun. Räikkönen epäonnistui aikakierroksella sattuneen ajovirheen takia jääden sijalle 18. Itse kilpailussa Grosjean keskeytti kolaroituaan Williamsin Pastor Maldonadon kanssa. Räikkönen ajoi seitsemänneksi nousten viimeisellä kierroksella kolme sijaa. Kauden toisessa osakilpailussa Malesiassa Räikkönen saavutti kilpailun nopeimman kierrosajan, mikä oli osoitus auton suorituskyvystä. Lähtöruuturangaistuksen vuoksi 10. ruudusta startannut Räikkönen oli kilpailun viides, Grosjeanin keskeyttäessä toistamiseen ulosajon seurauksena. Kiinan osakilpailussa Räikkönen taisteli jo palkintokorokesijoituksista, mutta renkaiden pidon loppuminen pudotti hänet toiselta sijalta lopulta sijalle 14. Talli sai kuitenkin ensimmäisen kerran molemmat kuljettajansa maaliin Grosjeanin ollessa kuudes. 

Bahrainin osakilpailu oli Lotukselle jättipotti, kun sen molemmat kuljettajat nousivat palkintokorokkeelle kehnosti menneiden aika-ajojen jälkeen. Kimi Räikkönen nousi 11. lähtöruudusta kilpailun toiseksi ja taisteli tosissaan voitostakin Sebastian Vettelin takana. Grosjean täydensi Lotuksen saavutusta olemalla kilpailun kolmas. Espanjassa Grosjean saavutti jälleen kolmannen lähtöruudun, mutta neljännestä ruudusta startannut Räikkönen oli itse kilpailun kolmas jättäen Grosjeanin neljänneksi.

Monacon GP meni Lotukselta penkin alle Grosjeanin keskeytettyä ja Räikkösen jäätyä yhdeksänneksi. Kanadan GP:ssä oli Grosjeanin vuoro tuoda tallille palkintokorokesijoitus olemalla toinen, kun aika-ajojen kolmannesta osiosta yllättäen karsiutunut ja sen vuoksi 12. lähtöruudusta startannut Räikkönen jäi kahdeksanneksi. Grosjean oli voittokamppailussa myös Valenciassa ajetussa Euroopan GP:ssä, mutta tekninen vika pakotti ranskalaiskuljettajan keskeytykseen. Räikkönen jatkoi tallin palkintokorokeputkea jo neljän osakilpailun mittaiseksi nousemalla toiseksi. Britannian GP:ssä putki katkesi Räikkösen oltua viides ja Grosjean kuudes. Räikkönen kuitenkin kellotti kilpailun nopeimman kierroksen. Saksan GP:ssä Räikkönen oli kolmas, kun Vettel sai aikarangaistuksen kilpailun jälkeen. Grosjean oli Saksassa vasta 18. Unkarin GP:stä muodostui tallille kauden toinen huippuhetki, kun molemmat kuljettajat nähtiin palkintokorokkeella. Toiseksi sijoittunut Räikkönen kilpaili jälleen tasaisesti voitosta, tällä kertaa McLarenin Lewis Hamiltonin kanssa, Grosjean oli kilpailun kolmas. Belgian GP:ssä Räikkönen nousi palkintokorokkeelle kuudennen kerran kauden aikana ajettuaan kolmanneksi. Grosjeanin kilpailu puolestaan päättyi jo kauden viidenteen keskeytykseen.

Belgian GP:n jälkeen tuli kuitenkin selväksi, että huipputallit Red Bull ja Ferrari olivat kasvattaneet teknistä etumatkaansa muihin talleihin kesätauon aikana. Myös McLarenin suorituskyky oli parantunut. Lotus ei ollut koko kaudella pysynyt kilpailemaan paalupaikoista, eikä tallin kisavauhti enää riittänyt kuromaan takamatkaa umpeen palkintokorokesijoille asti. Grosjean ei osallistunut Italian osakilpailuun Belgian GP:stä saamansa kilpailukiellon vuoksi. Toista Lotus-autoa ajoi kilpailussa Jérôme d’Ambrosio sijoittuen 13.

Kauden kolmanneksi viimeisessä kilpailussa Abu Dhabin GP:ssa Lotus kuitenkin saavutti monien yllätykseksi ensimmäisen osakilpailuvoittonsa, kun McLarenin Lewis Hamilton keskeytti johtoasemasta jättäen toisena ajaneen Kimi Räikkösen kilpailun johtoon. Toiseksi tullut Ferrarin Fernando Alonso jäi Räikkösestä maalissa vain 0,8 sekunnin päähän. Kilpailun aikana Räikkösen käymä radiokeskustelu tallin kanssa herätti paljon huomiota. Hän muun muassa vastasi kisainsinööri Simon Rennien antamiin ohjeisiin "Leave me alone, I know what to do" (tunnettu vastauksella: "Leave me alone, I know what I'm doing") ja kuittasi muistutuksen renkaiden lämmittämisestä "Yes, yes, yes, yes, you don't have to remind me every second". Kilpailun jälkeen Lotuksen tehtaalle tilattiin Räikkösen nimissä 500 "Leave me alone, I know what I'm doing" -tekstillä varustettua t-paitaa.

Kauden loppupisteissä Lotus sijoittui valmistajien MM-sarjassa neljänneksi, edellään Red Bull, Ferrari ja Mercedes. Kuljettajien MM-sarjassa Kimi Räikkönen oli kauden päätteeksi kolmas ja Romain Grosjean kahdeksas. Räikkönen teki lajin historiaa ajamalla maaliin kauden jokaisessa 20 osakilpailussa. Grosjean puolestaan keskeytti tai jäi pisteiden ulkopuolelle peräti 9 kertaa osallistumastaan 19 osakilpailusta, mikä maksoi tallille paljon pisteitä.

### Kausi 2013

Grosjean Malesian GP:ssä 2013.
Kaudella 2013 tallin kuljettajina jatkoivat Kimi Räikkönen ja Romain Grosjean. Tallin uusi E21-nimeä kantava auto julkistettiin 28. tammikuuta ensimmäisenä kaikista talleista.

Talli sai toisen voittonsa Räikkösen voitettua kauden avaavan Australian osakilpailun. Toisessa kilpailussa Malesiassa talli saavutti 14 pistettä Grosjeanin oltua kuudes ja Räikkösen seitsemäs. Kiinassa Räikkönen ajoi toiseksi ja Grosjean yhdeksänneksi. Bahrainissa talli sai molemmat autot palkintokorokkeelle Räikkösen oltua toinen ja Grosjean saavutti kauden ensimmäisen palkintosijan oltuaan kolmas. Espanjassa Räikkönen ajoi jälleen toiseksi ja Grosjean kärsi tallin kauden ensimmäisestä keskeytyksestä. Monacon GP meni tallilta pieleen, kun Grosjean keskeytti ja Räikkönen oli vasta kymmenes. Kanadan GP ei mennyt yhtään paremmin, sillä Räikkönen oli yhdeksäs ja Grosjean kolmastoista. Britanniassa Räikkönen jäi viidenneksi, kun talli teki pahan taktiikkavirheen. Grosjean keskeytti. Saksan ja Unkarin kisoissa Räikkönen oli molemmissa toinen ja Grosjean oli kolmas ja kuudes. Belgiassa Räikkönen keskeytti jarruongelmiin ja hänen huikea pisteputkensa katkesi. Grosjean oli kahdeksas ja uusi sijoituksensa Italiassa. Räikkönen jäi Italiassa yhdenneksitoista. Singaporessa Räikkönen oli kolmas ja Grosjean keskeytti. Koreassa talli sai molemmat autot palkintokorokkeelle Räikkösen oltua toinen ja Grosjeanin kolmas. Grosjean sijoittui kolmanneksi myös Japanissa ja Intiassa. Räikkönen oli näissä kisoissa viides ja seitsemäs. 

Intian GP:ssä Räikkönen lähti kuudennesta lähtöruudusta. Hän ajoi pitkään toisena mutta putosi seitsemänneksi renkaiden suorituskyvyn loputtua kesken. Räikkönen ajoi viimeisellä kierroksella kilpailun nopeimman kierroksen vaihdettuaan uudet renkaat. Toisena ajaessaan Räikkönen yritti puolustaa sijoitustaan tallikaveri Grosjeania vastaan suututtaen tallin pääinsinööri Alan Permanen. Permane käski Räikköstä tiimiradion välityksellä: "Kimi, mene vittu pois edestä!", johon Räikkönen vastasi: "Älä vittu huuda minulle (*Don't fucking shout at me*)". Kilpailun jälkeen Permane sanoi *Auto, Motor und Sportin* haastattelussa olevansa "erittäin pettynyt" Kimiin ja väitti Twitterissä *Aftonbladetin* mukaan saaneensa radioviestinsä vuoksi tappouhkauksia Räikkösen faneilta. Räikkösen kapinointi sai paljon huomiota kansainvälisessä mediassa. Räikköstä puolustivat niin manageri Steve Robertson kuin myös Mika Häkkinen, joiden mielestä Permanen huutaminen ja kiroileminen oli ollut asiatonta. Seuraavana viikonloppuna ennen Abu Dhabin GP:tä Räikkönen ei osallistunut torstain lehdistötilaisuuteen. Vaikka Räikkönen oli aiemminkin jättänyt tilaisuuksia väliin, tulkittiin ratkaisu vastalauseeksi tallin toimintaa kohtaan. Motorsport.comin uutisoimien varikkohuhujen mukaan Räikkönen uhkasi jättää koko kilpailun väliin. Myöhemmin Räikkönen myönsi harkinneensa kilpailusta pois jäämistä, koska Lotus ei ollut maksanut hänen palkkaansa. Räikkönen sijoittui aika-ajoissa viidenneksi mutta joutui lähtemään kilpailuun viimeisestä lähtöruudusta, koska auton pohjalevy oli sallittua taipuisampi. Hän keskeytti ensimmäisellä kierroksella osuttuaan Giedo van der Garden takapyörään hajottaen eturipustuksensa. Grosjean oli kilpailun neljäs. 

Kauden kahteen viimeiseen kilpailuun Räikköstä tuurasi kauden ajan Caterhamin testikuljettajana ollut Heikki Kovalainen. USA:n GP:ssä Austinissa Kovalainen oli neljästoista ja Grosjean toinen. Kauden päätöskilpailussa talli jäi ilman pisteitä Kovalaisen oltua neljästoista ja Grosjeanin keskeytettyä.

Talli sijoittui valmistajien MM-sarjassa edellisvuoden tapaan neljänneksi. Kuljettajien sarjassa vielä ennen loukkaantumistaan kolmantena ollut Räikkönen oli lopputuloksissa viides ja Grosjean seitsemäs.

### Kausi 2014

Kaudella 2014 tallin kuljettajina olivat Romain Grosjean ja Pastor Maldonado. Testikuljettajana toimi Charles Pic. Tallin E22:ksi nimetty auto ja sitä vauhdittanut Renault'n V6-turbomoottori osoittautuivat 2014 talvitesteistä lähtien epäluotettaviksi ja talli keräsi ensimmäiset pisteensä vasta Espanjan GP:ssä Grosjeanin sijoittuessa kahdeksanneksi. Talli keräsi pisteitä myös Monacon ja USA:n osakilpailuista, mutta kokonaisuudessaan kausi oli tallille historiansa huonoin. E22-auto erosi kilpailijoidensa autoista siten, että etusiiven nokka oli kaksikärkinen, jolla Maldonado aiheutti Sauberin Esteban Gutierrezin ilmalennon Bahrainin GP:ssä.

### Kausi 2015

Lotus kaksikko Kanadan GP:ssä 2015
Kaudella 2015 tallin kuljettajina jatkoivat Romain Grosjean ja Pastor Maldonado. Testikuljettajana toimi Jolyon Palmer. Talli vaihtoi Renault'n moottorit täksi kaudeksi Mercedeksen moottoreihin. Belgian GP:ssä Grosjean ajoi kolmanneksi ja otti tallin ensimmäisen palkintosijoituksen sitten Yhdysvaltain GP:n 2013. Talli saavutti yhteensä 78 pistettä ja sijoittui kuudenneksi.

Kauden päätteeksi Renault osti talousvaikeuksista kärsineen Lotus-tallin.

Tulokset kilpailuittain
-----------------------

| Kausi | RunkoMoottoriRenkaat | Kuljettajat | 1 | 2 | 3 | 4 | 5 | 6 | 7 | 8 | 9 | 10 | 11 | 12 | 13 | 14 | 15 | 16 | 17 | 18 | 19 | 20 | Pisteet | Sijoitus |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2012 | E20Renault V8**P** |  | AUS | MAL | CHN | BHR | ESP | MON | CAN | EUR | GBR | GER | HUN | BEL | ITA | SIN | JPN | KOR | IND | ABU | USA | BRA | 303 | 4. |
| Suomi Kimi Räikkönen | 7 | *5* | 14 | 2 | 3 | 9 | 8 | 2 | *5* | 3 | 2 | 3 | 5 | 6 | 6 | 5 | 7 | 1 | 6 | 10 |
| Ranska Romain Grosjean | Kesk. | Kesk. | 6 | 3 | *4* | Kesk. | 2 | Kesk. | 6 | 18 | 3 | Kesk. | EX | 7 | 19 | 7 | 9 | Kesk. | 7 | Kesk. |
| Belgia Jérôme d’Ambrosio |  |  |  |  |  |  |  |  |  |  |  |  | 13 |  |  |  |  |  |  |  |
| 2013 | E21Renault V8**P** |  | AUS | MAL | CHN | BHR | ESP | MON | CAN | GBR | GER | HUN | BEL | ITA | SIN | KOR | JPN | IND | ABU | USA | BRA |  | 315 | 4. |
| Suomi Kimi Räikkönen | *1* | 7 | 2 | 2 | 2 | 10 | 9 | 5 | 2 | 2 | Kesk. | 11 | 3 | 2 | 5 | *7* | Kesk. | Loukk. | Loukk. |  |
| Suomi Heikki Kovalainen |  |  |  |  |  |  |  |  |  |  |  |  |  |  |  |  |  | 14 | 14 |  |
| Ranska Romain Grosjean | 10 | 6 | 9 | 3 | Kesk. | Kesk. | 13 | 19 | 3 | 6 | 8 | 8 | Kesk. | 3 | 3 | 3 | 4 | 2 | Kesk. |  |
| 2014 | E22Renault V6**P** |  | AUS | MAL | BHR | CHN | ESP | MON | CAN | AUT | GBR | GER | HUN | BEL | ITA | SIN | JPN | RUS | USA | BRA | ABU• |  | 10 | 8. |
| Ranska Romain Grosjean | Kesk. | 11 | 12 | Kesk. | 8 | 8 | Kesk. | 14 | 12 | Kesk. | Kesk. | Kesk. | 16 | 13 | 15 | 17 | 11 | 17 | 13 |  |
| Venezuela Pastor Maldonado | Kesk. | Kesk. | 14 | 14 | 15 | DNS | Kesk. | 12 | 17 | 12 | 13 | Kesk. | 14 | 12 | 16 | 18 | 9 | 12 | Kesk. |  |
| Ranska Charles Pic |  |  |  |  |  |  |  |  |  |  |  |  | TD |  |  |  |  |  |  |  |
| Ranska Esteban Ocon |  |  |  |  |  |  |  |  |  |  |  |  |  |  |  |  |  |  | TD |  |
| 2015 | E23 HybridMercedes V6**P** |  | AUS | MAL | CHN | BHR | ESP | MON | CAN | AUT | GBR | HUN | BEL | ITA | SIN | JPN | RUS | USA | MEX | BRA | ABU |  | 78 | 6. |
| Ranska Romain Grosjean | Kesk. | 11 | 7 | 7 | 8 | 12 | 10 | Kesk. | Kesk. | 7 | 3 | Kesk. | 13† | 7 | Kesk. | Kesk. | 10 | 8 | 9 |  |
| Venezuela Pastor Maldonado | Kesk. | Kesk. | Kesk. | 15 | Kesk. | Kesk. | 7 | 7 | Kesk. | 14 | Kesk. | Kesk. | 12 | 8 | 7 | 8 | 11 | 10 | Kesk. |  |
| Yhdistynyt kuningaskunta Jolyon Palmer |  |  | TD | TD | TD |  |  | TD | TD | TD | TD | TD |  | TD | TD | TD‡ | TD | TD | TD |  |

* • Abu Dhabin GP:ssä 2014 jaettiin tuplapisteet.
* ‡ – Yhdysvaltain GP:ssä 2015 Palmerin oli tarkoitus ajaa harjoituksissa, mutta ne peruttiin huonon sään takia.

Organisaatio
------------

### Kuljettajat

* Suomi Kimi Räikkönen (2012–2013)
* Ranska Romain Grosjean (2012–2015)
* Belgia Jérôme d’Ambrosio (2012)
* Suomi Heikki Kovalainen (2013)
* Venezuela Pastor Maldonado (2014–2015)

### Muu henkilöstö

* Ranska Éric Boullier, tallipäällikkö 2012–2013
* Argentiina Federico Gastaldi, tallipäällikkö 2014–2015
* Luxemburg Gerard Lopez, tallin puheenjohtaja ja Genii Capitalin pääomistaja
* Luxemburg Eric Lux, Genii Capitalin toinen omistaja
* Ranska Patrick Louis, toimitusjohtaja 2012–2014
* Yhdistynyt kuningaskunta James Allison, tekninen johtaja (auto) 2012–2013
* Yhdistynyt kuningaskunta Nick Chester, tekninen johtaja (auto)
* Yhdistynyt kuningaskunta Alan Permane, ratatoimintojen johtaja
* Yhdistynyt kuningaskunta Mark Slade, kisainsinööri 2012–2015
* Yhdistynyt kuningaskunta Simon Rennie, kisainsinööri 2012
* Japani Ayao Komatsu, kisainsinööri 2012–2015
* Ranska Julien Simon-Chautemps, suorituskyvystä vastaava insinööri
* Yhdistynyt kuningaskunta Ciaron Pilbeam, pääinsinööri 2013
* Yhdistynyt kuningaskunta Paul Seaby, tiimimanageri
* Yhdistynyt kuningaskunta Greg Baker, päämekaanikko
* Yhdistynyt kuningaskunta Andy Stobart, tiedottaja

Lähde: F1 Fanatic*tarvitaan parempi lähde*

### Sponsorit

|  |  |  |  |
| --- | --- | --- | --- |
| * Total
* Genii Capital
* Rexona
* Japan Rags
* TW Steel
* Trina Solar
* Clear
 | * Pirelli
* Elysium
* Renault
* NetApp
* Vistagy
* Symantec
* Cd-adapco
 | * OMP
* Processia
* OZ Racing
* Boeing Research & Technology
* GF Agiecharmilles
* 3D Systems
 | * Microsoft Dynamics
* Burn
* Columbia Records
* Richard Mille
* PDVSA
* Yota Devices
 |

Lähteet
-------

1. ↑  Räikkösen tiimi luopui pääsponsoristaan *MTV3*. Viitattu 11.04.2012.
2. ↑  Renault will stay in Formula 1 despite selling its team *BBC Sport*.  16.12.2009. Viitattu 29.1.2012. (englanniksi)
3. ↑  Renault F1 team to be renamed Lotus Renault GP in 2011 *BBC Sport*.  8.12.2010. Viitattu 29.1.2012. (englanniksi)
4. ↑  Ecclestone ruokki nälkäiset Lotuksen työntekijät
5. ↑  Straw, Edd: Heikki Kovalainen 'underestimated' F1 Lotus stand-in challenge *Autosport.com*. Viitattu 17.9.2018. (englanniksi)
6. ↑  Caterham-pomo avautuu Kovalaisesta: Lotus-pesti vaikutti *mtv.fi*. Viitattu 17.9.2018.
7. ↑  Renault signs letter of intent to take over Lotus F1 team for 2016
8. ↑
9. ↑  Lotukselle karmea takaisku - Räikkönen ei testaa Barcelonassa *MTV3*.  21.2.2012. Viitattu 12.3.2012.
10. ↑  Räikkönen ja Grosjean kahden kärkiajan miehet *MTV3*.  5.3.2012. Viitattu 12.3.2012.
11. ↑  Straw, Edd & Noble, Jonathan: Pastor Maldonado: Lotus must support Renault amid troubled F1 Test *Autosport.com*.  27.2.2014. Viitattu 10.6.2015. (englanniksi)
12. ↑  Scarborough, Craig: Lotus´s 2014 Formula 1 Cars´s Twin Tusk Theory Explained *Autosport.com*.  24.1.2014. Viitattu 10.6.2015. (englanniksi)
13. ↑  Noble, Jonathan: Lotus says Twin Tusk Nose Design is not against F1 Rules *Autosport.com*.  28.1.2014.  (englanniksi)
14. ↑  Elizalde, Pablo: Bahrain GP: Maldonado gets Grid Penalty for Gutierrez Crash *Autosport.com*.  6.4.2014. Viitattu 10.6.2015. (englanniksi)
15. ↑  Straw, Edd: Analysis: The Historical Impact of F1's New Double Points Rule *F1 News*.  10.12.2013. Autosport.com. Viitattu 27.9.2015. (englanniksi)
16. ↑   F1 Fanatic


|  |
| --- |
| Yhdistynyt kuningaskunta Lotus F1 Team |
| **Henkilökunta:** EspanjaLuxemburg Gérard Lopez
**Kilpakuljettajat:** 8. Ranska Romain Grosjean  ·  13. Venezuela Pastor Maldonado
**Testikuljettajat:** Yhdistynyt kuningaskunta Jolyon Palmer  ·  Espanja Carmen Jordá  ·  Hongkong Adderly Fong
**Formula 1 -autot:** E20  ·  E21  ·  E22  ·  E23 Hybrid |

Formula 1 -valmistajat

|  |  |
| --- | --- |
| Kaudella 2023 | 
* Red Bull Racing
* Ferrari
* Mercedes
* Alpine
* McLaren
* Alfa Romeo
* Aston Martin Aramco
* Haas
* AlphaTauri
* Williams

 |
| Entiset valmistajat | 
* AFM
* AGS
* Alfa Romeo
* Alta
* Amon
* Andrea Moda
* Apollon
* Arrows
* Arzani-Volpini
* Aston-Butterworth
* ATS (Italia)
* ATS (Saksa)
* BAR
* Behra-Porsche
* Bellasi
* Benetton
* BMW Sauber
* Boro
* Brabham
* Brawn
* BRM
* BRP
* Bugatti
* Caterham
* Cisitalia
* Coloni
* Connaught
* Connew
* Cooper
* Dallara
* De Tomaso
* Derrington-Francis
* Eagle
* Eifelland
* Emeryson
* EMW
* ENB
* Ensign
* ERA
* EuroBrun
* Ferguson
* FIRST
* Fittipaldi
* Fondmetal
* Footwork
* Force India
* Forti
* Frazer Nash
* Fry
* Gilby
* Gordini
* Hesketh
* Hill
* HWM
* Honda
* HRT
* Jaguar
* JBW
* Jordan
* Kauhsen
* Klenk
* Kojima
* Kurtis Kraft
* Lancia
* Larrousse
* LDS
* LEC
* Leyton House
* Life
* Ligier
* Lola
* Lotus
* Lotus
* Lyncar
* Maki
* Manor
* March
* Martini
* Marussia
* Maserati
* Matra
* McGuire
* Merzario
* Midland
* Milano
* Minardi
* Modena
* Onyx
* OSCA
* Osella
* Pacific
* Parnelli
* Penske
* Porsche
* Prost
* Racing Point
* RAM
* Rebaque
* Renault
* Rial
* Sauber
* Scarab
* Scirocco
* Shadow
* Shannon
* Simtek
* Spirit
* Spyker
* Stebro
* Stewart
* Super Aguri
* Surtees
* Talbot
* Talbot-Lago
* Tec-Mec
* Tecno
* Theodore
* Token
* Toleman
* Toro Rosso
* Toyota
* Trojan
* Tyrrell
* Vanwall
* Veritas
* Virgin
* Williams (FWRC)
* Wolf
* Zakspeed

 |
| Indianapolis 500 -tallit (1950–1960) | 
* Adams
* Deidt
* Del Roy
* Dunn
* Elder
* Epperly
* Ewing
* Hall
* Kuzma
* Langley
* Lesovsky
* Marchese
* Meskowski
* Moore
* Nichels
* Olson
* Pankratz
* Pawl
* Phillips
* Rae
* Schroeder
* Sherman
* Stevens
* Sutton
* Trevis
* Turner
* Watson
* Wetteroth

 |